b'\n_START_ARTICLE_\nEifelrennen 1937\n_START_SECTION_\nPred dirko\n_START_PARAGRAPH_\nObe nem\xc5\xa1ki mo\xc5\xa1tvi, Auto Union in Mercedes-Benz, sta na dirko pripeljali po pet dirkalnikov, kolikor je najve\xc4\x8d dovoljeno na mo\xc5\xa1tvo. Luigi Fagioli zaradi revme ni mogel dirkati. Ernsta von Deliusa je na prostem treningu zadel pti\xc4\x8d v glavno, ob tem je izgubil nadzor na dirkalnikom in tr\xc4\x8dil v ovinku Bergwerk. Dirkalnik je bil popolnoma uni\xc4\x8den. Tudi Mercedes-Benz je imel nekaj te\xc5\xbeav z dirkalnikom Manfreda von Brauchitsch, ki je prevzel dirkalnik Richarda Seamana, pono\xc4\x8di pa je bil iz Stuttgarta poslan nov dirkalnik. Mladi Mercedesov dirka\xc4\x8d Christian Kautz je dobil prilo\xc5\xbenost za svoj dirka\xc5\xa1ki debi, njegov dirkalnik je bil opremljen z novim eksperimentalnim uplinja\xc4\x8dem.\n_START_SECTION_\nDirka\n_START_PARAGRAPH_\nNa \xc5\xa1tartni vrsti se je dirkalnik Tazia Nuvolarija premikal, tako da je bil ob zeleni lu\xc4\x8di \xc5\xbee skoraj v vi\xc5\xa1ini prve \xc5\xa1tartne vrste. Na \xc5\xa1tartu je povedel Bernd Rosemeyer, toda v ovinku S\xc3\xbcdkehre ga je prehitel Rudolf Caracciola. Ob koncu prvega kroga je bilo na prvih sedmih mestih sedem nem\xc5\xa1kih dirkalnikom, vodil je \xc5\xa1e vedno Caracciola, sledili so mu Rosemeyer, von Brauchitsch, Hermann Lang, von Delius, Seaman in Rudolf Hasse, osmi pa je bil Nuvolari. V drugem krogu je moral odstopiti Seaman zaradi okvare \xc4\x8drpalke za gorivo. Rosemeyer je napadal Caracciolo in ga po trdem dvoboju prehitel v tretjem krogu. V petem krogu je na svoj postanek v bokse zapeljal Caracciola, za njim pa tudi von Brauchitsch, krog kasneje pa sta postanka v boksih opravila tudi vodilni Rosemeyer in Lang. Rosemeyerjev postanek je trajal le petindvajset sekund, Langov pa petin\xc5\xa1tirideset sekund. Po postankih je imel Rosemeyer petin\xc5\xa1tirideset sekund prednosti pred Caracciolo. Krog kasneje je bil Lang ponovno v boksih za menjavo sve\xc4\x8dk in je izgubil dve mesti. Vsi Mercedesovi dirka\xc4\x8di so imel te\xc5\xbeave s sve\xc4\x8dkami zaradi \xc4\x8drpalke za gorivo, ki je dajala preve\xc4\x8d goriva, ali pa sploh ni delovala. Caracciola ni ve\xc4\x8d uspeh ogroziti Rosemeyerja, ki je osvojil tretjo zaporedno zmago na dirkali\xc5\xa1\xc4\x8du N\xc3\xbcrburgring-Nordschleife, tretji je bil von Brauchitsch, \xc4\x8detrti Hasse, peti pa Nuvolari.'